**UVODNI DIO**

**Osijek**

**Grad na desnoj obali Drave prema popisu stanovništva 2011. ima 107 784 stanovnika. Najveći je gard na istoku Hrvatske te glavno središte Slavonije.**

**Osnovna Škola Franje Krežme**

**Naša je škola sagrađena 1964. kao Vježbaonica Pedagoškog fakulteta i tada se zvala Osnovna škola „Braća Ribar“. Prvih godina bilo je oko 600 učenika u 18 odjela i radilo se u tri smjene.**

**Najteža godina u životu stanovnika Osijeka bila je 1991. i 1992. Komisija za obnovu školskih objekata procijenila je 80% oštećenje zgrade, učionica, opreme i učila. U vrijeme Domovinskoga rata nije bilo nastave, tek u ljeto 1992. u dva mjeseca organizirali smo nastavnu godinu za 285 učenika u 9 odjela. Škola nam je dobila i novo ime u čast mladog violinista i skladatelja iz 19. st. Franje Krežme koje i sada s ponosom nosimo.**

**Zadnjih godina brojimo oko 350 učenika u 16 odjela. Obnovili smo veći dio školskih prostora i s veseljem radimo u jednoj smjeni. Za učenike 1. 2. i 3. razreda organizirali smo i program produženoga boravka.**

**Autorica: Lucija Završki, 8. a**

Živim u gradu Osijeku. Rođena sam 2. rujna 2003. godine. Idem u Osnovnu školu Franje Krežme. Izabrala sam pisati esej o temi „**Božićno vrijeme u Osijeku 1991**. **godine**“ jer smatram da je veoma zanimljiva i da ju treba što više približiti mojim vršnjacima. Volim istraživati razne događaje iz povijesti i današnjice. Također, volim glazbu i bavim se pjevanjem. Najviše se volim družiti s prijateljima i putovati u inozemstvo.

**Mentor: Mario Jager**

Profesor povijesti i hrvatskog jezika i književnosti. Bavi se istraživanjem zavičajne povijesti.

**Popis izvora, suradnika i literature:**

1. Novinski izvori:

„Susjedi pozdravljaju-granatama“, Glas Slavonije, 20. 12. 1991., 7.

„Bolnica za Osijek“, Glas Slavonije, 20. 12. 1991., 11.

„Ovdje Radio Osijek“, Glas Slavonije, 20. 12. 1991., 15.

„Želja za Božić u miru“, Glas Slavonije, 21. 12. 1991., 6.

„Osijek-grad europske baštine“, Glas Slavonije, 21. 12. 1991., 14.

„A stiže Božić...“, Glas Slavonije, 22. 12. 1991., 1.

„Hoće li pregovori donjeti mir?“, Glas Slavonije, 22. 12. 1991., 2.

„Glas se mora čuti!“, Glas Slavonije, 22. 12. 1991., 7.

„Pomoć iz Augsburga“, Glas Slavonije, 22. 12. 1991., 15.

1. Internetski izvori:

*Blagdani pod granatama: Kako su branitelji slavili Božić ꞌ91.?*, (<https://www.24sata.hr/news/blagdani-pod-granatama-kako-su-branitelji-slavili-bozic-91-504742>)

Božić u Osijeku 1991.,

(<https://www.youtube.com/watch?v=as3n1ZVALaE>)

Operacija Đavolja greda 18. prosinca…video…

(<https://www.braniteljski-portal.com/operacija-davolja-greda-18-prosinca-video>)

1. Suradnik/kazivač:

Ivica Završki ( rođen 5. srpnja 1957.), zapovjednik postrojbe Narodne zaštite „Kardinal Franjo Šaper“

1. Literatura:

Marijan, Davor, „Bitka za Vukovar 1991.“, Scrinia Slavonica, Vol. 2., No. 1, Slavonski Brod 2002, 367.-402.

Marijan, Davor, „Sudionici i osnovne značajke rata u Hrvatskoj 1990.-1991.“, Časopis za suvremenu povijest, Vol. 40. , No. 1, Zagreb 2008., 47.-64.

[Marijan](https://www.superknjizara.hr/?page=autor&idautor=2209), Davor, Domovinski rat, Zagreb 2016.

Od turskog do suvremenog Osijeka, Osijek 1997.

**Poruka:**

<http://os-fkrezme-os.skole.hr/dokumenti?dm_document_id=379&dm_dnl=1>

**ESEJ**

**Božićno vrijeme u Osijeku 1991. godine**

Uoči Božića 1991., Hrvatska se nalazila usred trećeg i najstrašnijeg razdoblja Domovinskoga rata i život u gradu Osijeku bio je veoma težak. Osječani su za Božić željeli samo jedno - mir. Kao uranjeni božićni poklon, neke europske države najavile su da će priznati Hrvatsku kao samostalnu i neovisnu državu. Nakon pada Vukovara, neprijateljskoj je vojsci bio cilj osvojiti Osijek. Osijek je bio okružen s triju strana i svi su bili svjesni da će, ukoliko dođe do potpunog okruženja i pada grada, obrana cijele Hrvatske biti upitna. Kako bi se zbog navedenoga olakšao život i obrana, pred sam Božić, 18. prosinca 1991. pripadnici Četvrte policijske postaje Beli Manastir i 135. baranjske brigade su akcijom „Kopački rit“, odnosno „Đavolja greda“ potisnule neprijatelje u dubinu Kopačkog rita, tj. iza Stare Drave i time spriječili zauzimanje Tvrđavice i Podravlja, što bi na kraju značilo imati neprijatelja na samoj Dravi i potpunu paralizu života u Osijeku. U ovom ću eseju opisati kako se iščekivao Božić te navesti nekoliko događaja vezanih za božićno, a ujedno i ratno razdoblje, kojima je bio zadatak motivirati preostale stanovnike Osijeka i hrvatske branitelje na još žešći otpor neprijatelju, odnosno prenositi glas o velikoj hrvatskoj tragediji, ali ne o pokorenom duhu.

Unatoč teškoj situaciji, u gradu su se događale određene pripreme za božićno slavlje. Glas Slavonije je čak tražio i radnike koji bi 23. i 24. prosinca na ulicama slavonskih općina prodavali božićne brojeve.

Samo nekoliko dana prije Božića nad Osijekom su letjeli ratni zrakoplovi i nadgledavali stanje u gradu, a uz topništvo i tenkove koji su pucali u blizini, u praznom gradu vladao je strah pa i glad. Budući da je bila oštra zima, a temperatura „debelo“ ispod ništice, dosta građana se nije uspjelo opskrbiti zimnicom. Crveni križ je obavještavao sve građane Osijeka, izbjeglice i ostale zainteresirane da besplatno dijele krumpir. Nadalje, često je stizala i pomoć različitih humanitarnih organizacija koje su bile zadužene za ranjene građane i vojnike. Jedna od njih bila je i njemačka organizacija „Arbeiter Samariter Bund“ koja je bila prisutna i tijekom božićnog razdoblja jer su i u to vrijeme mnogi ljudi stradavali na osječkim ulicama. Stigla je i pomoć iz Baden-Württenberga – lijekovi i sanitetsko vozilo te pomoć sa Sveučilišta u Augsburgu koju su, za Caritas, preuzeli profesori s osječkog Ekonomskog fakulteta Tih je dana uoči Božića gradonačelnik Osijeka Zlatko Kramarić boravio u Washingtonu, gdje je govorio o srpskom napadu na Osijek i Hrvatsku. Tražio je pomoć! Posjet je, kako saznajemo iz Glasa Slavonije, izazvao pozornost američkih medija i osoba iz javnog života.

Osim ljudskih života, stradavale su i ulice Osijeka, zgrade, spomenici, na žestokom se udaru našla barokna i secesijska kulturna baština. Tako je Osječka regionalna matična kuća, u suradnji sa zagrebačkim ustanovama pokrenula akciju „Pomognimo razrušenim knjižnicama“ kojom su htjeli prikupiti sredstva za obnovu oštećene knjižnice na uglu Europske avenije, a povodom nadolazećih božićnih blagdana djelatnici Gradske i sveučilišne knjižnice u Osijeku već su 22. prosinca započeli s pripremama za izložbu knjige „Alma Mater Croatica“.

Uoči Božića intenzivno su granatirane i razarane konkatedrala sv. Petra i Pavla, zgrada Hrvatskog narodnog kazališta i palača Osječko-baranjske županije. Međutim, građani i kulturni djelatnici baštinskih ustanova trudili su se održati kulturni život grada i promicati njegovo ime. Rezultat hrabrih i entuzijastičnih ljudi bila je izložba „Osijek – grad europske baštine“, postavljena u Zagrebu 22. prosinca 2018. godine. Autori reprezentativnih fotografija su poznati fotografi Rudolf Bartolović i Marin Topić, a izložbu je, među ostalima, pripremao i ugledni povjesničar Ive Mažuran. Osim zgrada od kulturnog značaja, stradavale su i stambene zgrade. Od 21 tisuće društvenih stanova u Osijeku, oštećena je bila čak trećina pa je Fond za promet, stambeno i komunalno gospodarstvo tih dana vrijedno popravljao oštećenja i time olakšao život mnogobrojnim Osječanima.

I lokalni su mediji, unatoč teškim uvjetima, neumorno izvještavali o zbivanjima u gradu i Slavoniji. Glas Slavonije tako je 21. prosinca posjetio i pohvalio i tadašnji ministar zdravstva Andrija Hebrang. Radijska postaja „Žuta podmornica“ koju su osnovali pripadnici 160. brigade Hrvatske vojske, emitirala je program od studenoga 1991. godine, a i za vrijeme Božića voditelji su bodrili branitelje i Osječane. Također, treba spomenuti i važnu ulogu Radija Baranje u motiviranju hrvatskih branitelja i olakšavanju života Osječana i mnogobrojnih prognanika.

22. prosinac za grad je bio posebno važan jer su se Osijeku, uz posredovanje promatračke skupine Europske zajednice koju je predstavljao Jan Van Houten, odvijali pregovori o primirju koje je s hrvatske strane vodio član Glavnog stožera general-bojnik Imra Agotić, a sa strane JNA general-pukovnik Andrija Rašeta. Pregovarače su u Osijeku dočekali ministar zdravstva Andrija Hebrang i gradonačelnik Osijeka Zlatko Kramarić, a pridružila im se i dr. Vesna Bosanac pa se može zaključiti da se osim o primirju, raspravljalo i o zarobljenim hrvatskim vojnicima i civilima te o mogućnosti njihove razmjene. Pregovori su 23. prosinca trebali biti nastavljeni u Dalju i Tenji. No, i za vrijeme pregovora agresor je neprestano napadao Osijek i okolicu. S 21. na 22. prosinac stradalo je središte Donjeg grada i naselje Jug II., a tomu je sigurno pridonio i stav Andrije Rašete koji je smatrao da od tih pregovora nema ništa i bilo je upitno želi li uopće potpisati primirje.

Božićna je noć u Osijeku bila jedna od najstrašnijih. Unatoč potpisanom primirju, napadi su bili kao nikada do tada. Prema riječima branitelja Damira Radića, koji je bio na prvoj crti bojišnice, te je noći bilo strašno hladno, a temperatura se spustila i do -15 stupnjeva. Cilj im je bio sačuvati samo živu glavu jer kako se bližila ponoć, napadi su bili sve žešći i trajali su do oko tri sata ujutro. Neprijatelj je tada, još uvijek, imao beskonačne rezerve oružja i cilj im je bio „ukrasti“ i taj božićni dan, a sigurno su se htjeli i osvetiti za uspjehe hrvatske vojske u sklopu akcije „Kopački rit“.

I moja se obitelj našla u vihoru rata. Moja najstarija sestra, koja je imala samo šest mjeseci, zajedno s majkom bila je u progonstvu u središnjoj Bosni, u Bugojnu kod bake i djeda. Tata je tada obnašao funkciju zapovjednika postrojbe Narodne zaštite „Kardinal Franjo Šaper“. Brinuo je o dežurstvima, kopanju rovova i postavljanju prepreka za neprijatelje. Kako je na Božić grad pretrpio strahovita razaranja, majka se jako bojala i pokušavala održati telefonski kontakt s tatom, bakom i djedom. Tako je baš na Badnjak mama nazvala tatu i kada je čula da granate „udaraju“ oko kuće u kojoj je bio, počela je plakati i molila ga da spusti slušalicu i ode u sklonište. Tata joj je rekao da je već naviknuo, da granatiranje traje po čitave dane, ali da nam neprijatelj ne može ništa jer su branitelji spremni. Božić su proslavili odvojeno, mama je sa sestrom bila na misi u crkvi, a tata nije zbog granatiranja mogao otići na misu u pothodnik. Kako je u konkatedrali bilo previše opasno, u nazočnosti stotinjak građana i branitelja, polnoćka je održana u pothodniku na Trgu Ante Starčevića. Čuveni osječki pothodnik tih je ratnih dana imao važnu ulogu u životu mnogobrojnih Osječana i prognanika i bilo bi zanimljivo čuti priče onih koji su tamo boravili i proživljavali svakodnevne strahote, no o tome ću pisati jednom drugom prilikom.

Božićno vrijeme 1991. godine bilo je teško, svakodnevna stradanja hrvatskih branitelja, civila te uništene imovina i uspomene na svakom je čovjeku ostavilo ožiljke s kojima se još i danas borimo. Osim stvaranja slobodne Hrvatske, to je vrijeme stvorilo nešto najvažnije, a to je jedinstvo svih Hrvata i tu bismo tekovinu trebali i danas njegovati. Da je duh bio neuništiv i da su svi disali jedni za druge, svjedoči i izvedba pjesme „Sretan Božić prognani klinci“ Ok banda, u emisiji koju je iz osječkog studija na Božić, vodio novinar Žarko Plevnik. Iz studija se tada gledateljstvu obratila djevojčica Ana koja je rat provela u Osijeku i između ostaloga rekla: „… svim svojim vršnjacima želim sretan Božić i Novu godinu te da se što prije vrate svojim domovima i da se svi zajedno opet igramo!“ Ana je sada mlada žena i danas bi nam sigurno poslala istu poruku - da se ponovo vratimo svojim domovima i živimo zajedno kao u to teško ratno doba.

Lucija Završki